**Արամ Արամի Սաթյան** (մայիսի 23, 1947(1947-05-23), Երևան, Հայկական ԽՍՀ, ԽՍՀՄ), հայ կոմպոզիտոր, երգահան։ Հայաստանի արվեստի վաստակավոր գործիչ (2011)։ Հայաստանի կոմպոզիտորների միության նախագահ։

Կենսագրություն
--------------

Արամ Սաթյանը ծնվել է 1947 թ. մայիսի 23-ին, Երևանում։

1961 թ. ավարտել է Երևանի Սպենդիարյանի անվան երաժշտական դպրոցը և առաջին պրոֆեսիոնալ քայլերը արել է Երևանի Ռ. Մելիքյանի անվան երաժշտական ուսումնարանում։

1970 թ. ավարտել է Երևանի Կոմիտասի անվան պետական կոնսերվատորիայի ստեղծագործական բաժինը, որից հետո կատարելագործվել է Մոսկվայում։

1969 թ. Մոսկվայի երիտասարդ կոմպոզիտորների համամիութենական ստուգատեսում «Սիմֆոնիկ վարիացիաներ» ստեղծագործության համար ստացել է առաջին մրցանակը։

1970 թվականից եղել է ԽՍՀՄ Կոմպոզիտորների միության անդամ։

1973-80 թվականներին աշխատել է ՀԽՍՀ հեռուստառադիոպետկոմում՝ որպես երաժշտական խմբագիր, 1980-1986 թվականներին՝ Երևանի Բաբաջանյանի անվան երաժշտական ուսումնարանում՝ որպես երաժշտության տեսության բաժնի վարիչ։

1981-1984 թվականներին սովորել է Երևանի կոնսերվատորիայի ասպիրանտուրայում և հրավիրվել դասավանդելու ստեղծագործական բաժնում։

1990-1994 թվականներին եղել է Երևանի Կամերային նվագախմբի գեղարվեստական ղեկավարը, 1994-1997 թվականներին՝ Հայաստանի հեռուստառադիո պետական վարչության երաժշտական ծրագրերի և խմբերի տնօրենը ու գեղարվեստական ղեկավարը։

Երևանի կոնսերվատորիայի պրոֆեսոր է։ Արժանացել է բազմաթիվ մրցանակների տարբեր հանրապետական մրցույթներում՝ 1981 թ.՝ ՀԽՍՀ կոմերիտմիության Պետական մրցանակ, 1976 թ.՝ «Առաջին սիրո հեքիաթն իմ», 1985 թ.՝ «Արդյոք հիշում ես», 1991 թ.՝ «Հուսո աղոթք» երգերը՝ «Լավագույն երգ»։ Գրել է «Լիլիթ», «Փոքրիկ Ցախեսը», «Մանեկեն» փոփ օպերաները, «Մենք դաշնամուր ենք նվագում» բալետը, 3 սիմֆոնիա, մի շարք կոնցերտներ, բազմաթիվ սիմֆոնիկ և կամերային ստեղծագործություններ, ավելի քան 300 երգեր և ռոմանսներ, երաժշտություններ կինոյի և թատրոնի համար։ «Լիլիթը» գրվել է 1983 թվականին և համարվում է այդ ժանրում գրված առաջին հայկական ստեղծագործությունը։

Արամ Սաթյանը թողարկել է բազմաթիվ ձայնապնակներ, ձայներիզներ Հայաստանում, Ռուսաստանում, ԱՄՆ-ում, Ֆրանսիայում, Արգենտինայում, ունի ֆոնդային ձայնագրություններ։
2013 թ. ընտրվել է Հայաստանի կոմպոզիտորների միության նախագահ։

Հայրը՝ Արամ Սաթունցը, և հորեղբայրը՝ Աշոտ Սաթյանը, ևս նշանավոր կոմպոզիտորներ էին։

2013 թվականին ընտրվել է Հայաստանի կոմպոզիտորների և երաժշտագետների միության նախագահ։

Սաթյան երաժշտական տոհմը
-----------------------

* Աշոտ Սաթյան (1906-1958)
* Արամ Սաթունց (Սաթյան, 1913-1990)
* Արամ Սաթյան (1947)
* Աշոտ Սաթյան կրտսեր (1965)
* Արթուր Սաթյան (1973)
* Դավիթ Սաթյան (1979)
* Լիլիթ Սաթյան (1981)
* Ռուբեն Սաթյան (1982)

Պարգևներ և կոչումներ
--------------------

* Մովսես Խորենացու մեդալ, 2022։
* «Հայրենիքին մատուցած ծառայությունների համար» 1-ին աստիճանի մեդալ (2017)։
* Հայաստանի արվեստի վաստակավոր գործիչ (2011)։
* Հայաստանի մշակույթի նախարարության ոսկե մեդալ (2007)։

Ծանոթագրություններ
------------------

1. ↑  Petrossian (7 January 2006)
2. ↑  «Հանրապետության նախագահի հրամանագրերը - Փաստաթղթեր - Հայաստանի Նախագահ». *president.am*. Վերցված է 2022 թ․ նոյեմբերի 21-ին.
3. ↑  «ՀՀ Նախագահի հրամանագրերը - Փաստաթղթեր - Հայաստանի Նախագահ». *president.am*. Վերցված է 2017 թ․ նոյեմբերի 6-ին.
4. ↑  Հայաստանի Հանրապետության պատվավոր կոչումներ շնորհելու մասին

Արտաքին հղումներ
----------------

* Արամ Սաթյան - Հայաստանի կոմպոզիտորների միություն

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Հայաստանի կոմպոզիտորների միություն · Հանրային ռադիոյի արխիվ |
|  |
| Բառարաններ և հանրագիտարաններ | AV Production |
|  |
| Չափորոշչային վերահսկողություն | GND: 1035713136 · ISNI: 0000000080390854 · LCCN: no2010099499 · SUDOC: 240781120 · VIAF: 121820172 · WorldCat VIAF: 121820172 |

 |